上致政蔣侍郎二十六韵
作者：强至
朝代：宋

paragraphs: 憶昔初登第，公時再鎮杭。
諸生盡賓禮，賤子正親喪。
顧在齊衰下，難瞻棨戟傍。
無依繞樹鵲，欲進觸藩羊。
豈謂二千石，容趨數仞牆。
襟懷一虛接，位貌兩俱忘。
復坐蒙嚴誨，窮居庇末光。
寒蹤深退省，感遇劇中藏。
俄解武林印，復懷吳郡章。
重經所憩杜，俯近必恭桑。
政續前遺愛，州存舊大綱。
風騷揖韋白，術業駕龔黄。
衆有台衡議，朝推治狀良。
棟材掄杞梓，廟器薦圭璋。
車馬還非遠，冥鴻趨莫量。
儻來輕弁冕，思去傲滄浪。
俞詔優賢降，安車就第康。
鴻樞辭密輔，碧落應文昌。
世外風波息，齋中日月長。
靜憐詩酒地，回笑利名場。
愚也生無似，公乎惠未償。
昨官從一掾，去德越三霜。
逖聽解華紱，末由稱賀償。
旅巢今甚邇，恩館密相望。
傾仰心摇旆，兢慚背負芒。
功成何以祝，五福具無疆。